RAPPORT FRA KOMMISSIONEN TIL EUROPA-PARLAMENTET OG RÅDET

om gennemførelsen og resultaterne af Pericles 2020-programmet med henblik på beskyttelse af euroen mod falskmøntneri i 2020

1.Generelt

"Pericles 2020"-programmet (i det følgende benævnt "programmet") er et handlingsprogram for udveksling, bistand og uddannelse med henblik på beskyttelse af euroen mod falskmøntneri. Det erstatter Pericles-programmet, der blev oprettet i 2001 og gennemført i perioden 2002-2013. Programmet blev oprettet ved Europa-Parlamentets og Rådets forordning (EU) nr. 331/2014 af 11. marts 2014. Ved Rådets forordning (EU) 2015/768 af 11. maj 2015 blev det udvidet til også at omfatte de medlemsstater, der ikke deltager i euroen. I henhold til forordning (EU) nr. 331/2014 blev programmet oprettet for perioden frem til den 31. december 2020. Forordningens artikel 13, stk. 3, fastsætter, at Kommissionen hvert år skal forelægge Europa-Parlamentet og Rådet oplysninger om resultaterne af programmet. Med nærværende årsrapport opfyldes dette krav for 2020.

Den globale covid-19-pandemi og dertil knyttede foranstaltninger til fysisk distancering samt rejserestriktioner har i høj grad påvirket gennemførelsen af Pericles-programmet i 2020. Pericles fremmer det tværnationale og grænseoverskridende samarbejde mellem centralbanker og retshåndhævende myndigheder i EU samt internationalt for at sikre en global beskyttelse af euroen mod falskmøntneri. Programmet gennemføres hovedsagelig gennem aktioner såsom konferencer, tekniske uddannelseskurser og udveksling af personale med en bred vifte af deltagere fra EU's medlemsstater og tredjelande, hvilket — de følsomme og tekniske emner taget i betragtning — derfor hovedsagelig indebærer personligt fremmøde og godtgørelse af rejse-, indkvarterings-, mødesteds- og opholdsudgifter. De som følge af pandemien siden marts 2020 indførte restriktioner for rejser og personlige sammenkomster førte til, at en sikker gennemførelse af disse aktioner ikke længere var mulig, og at næsten alle aktioner derfor blev udskudt til 2021. De fleste af de aktioner, der er nævnt i denne rapport, er derfor endnu ikke blevet gennemført. I det omfang det alt efter pandemiens udvikling er muligt og nødvendigt, kan nogle planlagte begivenheder omdannes til digitale eller hybride arrangementer.

2.Årligt arbejdsprogram for 2020

a.Gennemførelse af det årlige arbejdsprogram i 2020

Det årlige budget til gennemførelsen af programmet for 2020 blev fastsat til 1 100 000 EUR og blev finansieret over budgetpost 01 02 04 00 i Den Europæiske Unions almindelige budget for 2020. Der blev afsat et samlet beløb på 1 095 203 EUR i 2020. Programmet gennemføres gennem samfinansierede aktioner (tilskud) fra medlemsstaternes kompetente myndigheder og gennem aktioner, der organiseres direkte af Kommissionen ("Kommissionens aktioner"). I 2020 blev der overført 121 046 EUR fra Kommissionens budget for aktioner til tilskudsbudgettet for yderligere at støtte medlemsstaternes gennemførelse af aktioner.

Gennemførelsen af programmet afspejler medlemsstaternes og Kommissionens tilsagn om at beskytte euroen mod falskmøntneri. Drøftelserne af den flerårige strategi på møderne i Euro Counterfeiting Experts Group (ekspertgruppen vedrørende eurofalskmøntneri) gjorde det muligt at afsætte 99,56 % af det samlede budget i 2020. Inden for rammerne af programmet blev der afsat midler til finansiering af i alt ni projekter. Der blev bevilget i alt syv tilskud på grundlag af ansøgninger fra medlemsstaternes kompetente myndigheder, hvilket er et fald i forhold til 10 tilskud i 2019. En ansøgning, der var indsendt inden udløbet af den anden frist, gav ikke anledning til bevilling af et tilskud, da den ikke opfyldte kriterierne for støtteberettigelse. Desuden blev to af Kommissionens aktioner finansieret, hvoraf den ene måtte annulleres på grund af covid-19-situationen, og den anden var en forpligtelse til at dække omkostningerne til at indarbejde det fremtidige Pericles IV-program (2021-2027) i eGrants-værktøjet, et fuldt elektronisk (papirløst) forvaltningssystem for tilskud.

Alt efter den epidemiologiske udvikling vil alle aktioner enten blive gennemført med personligt fremmøde i 2021 og senere, eller Kommissionen vil tilskynde de nationale myndigheder til at omdanne dem til virtuelle eller hybride aktioner, hvis det er muligt.

Diagram I og II: Type finansierede aktioner og antal planlagte aktioner pr. medlemsstat (aktioner, hvortil der blev afsat midler i 2020, se bilag I)